
Täiskasvanute koolituse seaduse muutmise seaduse eelnõu 
(Digiriigi Akadeemia) kohta arvamuse avaldamine


Austatud minister


Täname Teid võimaluse eest anda arvamus täiskasvanute koolituse seaduse (TäKS) muutmise seaduse eelnõu kohta. 

Teeme ettepaneku täpsustada eelnõu alljärgnevas:

1. Eelnõu § 1 punktis 1 muudetakse TäKS § 1   ja laiendatakse TäKSi reguleerimisala. Eelnõu täiendatud sõnastuse kohaselt sätestatakse seadusega „riigi pakutava täiskasvanute mitteformaalõppe, sealhulgas täienduskoolituse ja muude e-õppevara, platvormi toimimise ja kasutamise alused“.  Sõnastus vajaks täpsustamist, kuna on ebaselge, mida mõeldakse sõnadega „muude e-õppevara“ ja „platvormi“ all. Teeme ettepaneku sõnastust täpsustada, kasutades eelnõus kasutatavaid termineid.

2. Eelnõu § 1 punktis 2 täiendatakse TäKSi §-ga 162, mille sätestatakse Digiriigi Akadeemia andmekogu regulatsioon. 

2.1 TäKS § 162 lg 1 p 4 kohaselt on andmekogu eesmärk muuhulgas andmete edastamine kontrolli teostavale asutusele, sealhulgas kohustusliku e‑õppe läbimise kontrollimiseks. Samas ei ole eelnõus täpsustatud, mida mõeldakse kontrolli teostava asutuse all ja mis andmeid neile lisaks kohustusliku e-õppe läbimise andmetele veel  edastatakse.  Teeme ettepaneku sätestada eelnõus kontrolliva asutuse mõiste ja pädevus.

2.2 TäKS § 162 lg-s 2 on toodud töödeldavate isikuandmete loetelu. Samas kasutatakse näiteks punktides 1-3 „füüsilise isiku“, aga punktis 4 „isiku“. Ettepanek on ühtlustada terminite kasutus ja kasutata ühtmoodi. 

2.3 TäKS § 162 lg 1 p-s 5 on ebaselge, keda mõeldakse asutuse ametliku esindaja all, kas näiteks seaduslikku esindajat või volitatud esindajat. Ettepanek on sõnastust selles osas täpsustada.

2.4 TäKS § 162 lg 1 p-s 6 kohaselt töödeldakse suhtluse, tagasiside ja kasutajaeelistusega seotud andmeid, kuid eelnõust ei selgu, kelle andmeid töödeldakse ning kellevahelist suhtlust on mõeldud. Ettepanek on sõnastust selles osas täpsustada.

2.5  TäKS § 162 lg-s 4 sätestatakse tingimused, mille alusel võib eraõiguslik juriidiline isik oma e-koolituse ja e-õppevarad teha kättesaadavaks.  Seletuskirja kohaselt on sätte eesmärk võimaldada platvormil kasutada ka eraõiguslike isikute kompetentsi ja sisendit, tagades samas, et Digiriigi Akadeemias avaldatav õppesisu teenib avalikku huvi ning on mõeldud avaliku sektori või laiema elanikkonna teadmiste ja oskuste arendamiseks. Teeme ettepaneku võimaldada ka avalik-õiguslikel juriidilistel isikutel (näiteks töötukassa, ülikoolid jne) avalikku huvi pakkuvate koolituste andmekogus kättesaadavaks tegemine.

2.6 TäKS § 162 lg 6 kohaselt säilitatakse	andmekogus andmeid kümme aastat pärast kande tegemist. Selle kohaselt tuleks sama koolitusega seotud ühe isiku kohta tehtud kanded kustutada erineval ajal, kuna kanded tehakse erineval ajal. Näiteks koolitusele registreerimise ja läbimise vahel võib olla ajavahemik ning  sinna vahele jäävad õppetegevuse andmed. Näiteks  võiks olla kohane siduda konkreetse koolitusega seotud andmete säilitamine koolituse  läbimisega. Samuti palume kaaluda, kas kõigi lõikes 2 nimetatud andmete (nt suhtluse, tagasiside ja kasutajaeelistuste andmed; 
õppeplatvormil isiku liikumise andmed) säilitamine on põhjendatud ja  vajalik  10 aastat.  

3. Eelnõu § 1 punktis 3 täiendatakse TäKS § 162 lõiget 1 punktiga 11, mille kohaselt võimalus kuvada kasutajale ülevaade läbitud õppest ning soovitusi selle kohta, milliseid e-koolitusi ja e-õppevarasid tulevikus läbida (ehk nn personaalne õpirada). Samas ei nähtu lõike 2 ülejäänud sätetest selgelt, kes on kasutaja ja millal on isikuandmete all mõeldud kasutaja andmeid ja millal  teiste isikute andmeid. Ettepanek on ühtlustada terminite kasutus ja kasutata ühtmoodi. 

4. Eelnõu seletuskirjale lisatud Digiriigi Akadeemia  põhimääruse  kohaselt on juurdepääs andmetele vastutavatel ja volitatud töötlejatel ning tulevikus enda andmetele ka Digiriigi Akadeemiat kasutavatel isikutel. Infosüsteemi andmete väljastamine toimub kooskõlas avaliku teabe seaduse,  isikuandmete kaitset reguleerivate õigusaktidega, täiskasvanute koolituse seaduses Digiriigi Akadeemiat reguleerivate sätete ja käesolevas määruses sätestatud ulatuses.  

Töötukassa osutab töötutele ja töötavatele inimestele tööturuteenuseid ja selleks koostatakse tegevuskava, mille eesmärk on kavandada vajalikud tegevused, et isik saaks võimalikult kiiresti töö leida, sobivale tööle asuda või töötamist jätkata. Muuhulgas kajastatakse tegevuskavas ka hariduse ja  oskuste kohta (TöMS § 7 lg 3). Tegevuskava koostamisel kasutatakse erinevate andmekogude andmeid, mis lihtsustab tegevuskava koostamist nii töötukassa kui ka inimese jaoks ning võimaldab andmed lisada inimese kandideerimisdokumentidesse.  Palume selgitada, kas tulevikus võiks olla võimalik ka inimese läbitud koolituste kohta andmete saamine töötukassa andmekogusse, et inimesed saaks need oma kandideerimisdokumentidele lisada.  

